Gerddi Godidog Cymru | National Trust
Fiery colours at Bodnant Garden, Conwy National Trust Images / Arnhel de Serra
Yng Nghymru, rydym yn gofalu am gasgliad anhygoel o erddi sy'n cwmpasu mwy na 500 mlynedd o hanes. Dewch i ddarganfod gerddi caerog, terasau Eidalaidd, ystafelloedd gardd clyd, borderi blodau, gerddi coed a mwy. O goed blodeuol cain y gwanwyn a blodau llachar yr haf, i liwiau cyfoethog yr hydref a golygfeydd iachusol y gaeaf, nid yw ein gerddi byth bythoedd yn siomi.
A hithau wedi'i lleoli ar lethr, mae'r ardd ddihafal 80 acer hon yn disgyn yn ddramatig o lawntiau taclus a therasau sy'n doreithiog o rosynnau, trwy ddolydd blodau gwyllt llawn gwenyn a borderi llwyni iraidd, i'r glynnoedd min afon tawel lle ceir cannoedd o goed rhododendron a choed asalea. Mae'r hafan arddwriaethol hon yn gartref i blanhigion egsotig, pump o Gasgliadau Cenedlaethol, nifer o Goed Buddugol, a'r Bwa Tresi Aur bythgofiadwy, gan gynnig gwledd drwy gydol y flwyddyn.
Wedi'i lleoli oddi mewn i ystad wledig castell canoloesol, mae'r ardd hon yn cynnwys lawntiau taclus, tocwaith trawiadol, gerddi cerrig, Parc Difyrion coediog, a golygfeydd godidog ar draws y cefn gwlad. Gyda chlychau'r gog a chennin Pedr yn y gwanwyn; borderi blodau byrlymog, gwlâu rhosynnau persawrus a wisteria hudolus yn yr haf; lliwiau rhytgoch y coed hynod yn yr hydref; ac eirlysiau meindlws ddiwedd y gaeaf, mae yma harddwch drwy gydol y flwyddyn.
A hithau wedi'i cholli am ddegawdau, cafodd gardd gaerog Erddig ei hadfer i'w hen ogoniant yn ystod y 1970au, a heddiw mae hi bob amser yn bleser i'w throedio. Gyda lawntiau iraidd, blodau lliwgar, llawr Fictoraidd gyda thiwlipau llachar, cychod gwenyn llawn prysurdeb, a rhodfeydd o bisgwydd plethedig, mae'r ardd hon yn ddiguro. Peidiwch â cholli coed blodeuol bendigedig y gwanwyn a welir yn y berllan ac ar ffurf delltwaith ar hyd waliau'r ardd; yn yr hydref, bydd yr un coed yn drymlwythog o 180 math gwahanol o afal.
Fel y castell ei hun, mae gerddi Penrhyn a'r coetir oddi amgylch yn helaeth, yn ddramatig ac yn wledd i'r synhwyrau. Archwiliwch yr Ardd Gaerog dawel gyda'i therasau a'i Bwa Ffiwsias Fictoraidd, ewch ar goll yng nghanol y planhigion rheonllys, edmygwch olygfeydd o'r castell wedi'i amgylchynu â myrdd o gennin Pedr, neu mwynhewch wledd o liwiau ar hyd Llwybr y Rhododendronau – a hyn i gyd gyda golygfeydd godidog o Eryri ac arfordir Gogledd Cymru.
Tŷ a Gardd Plas Newydd, Sir Fôn
Saif Plas Newydd yn urddasol ar lannau'r Fenai. Gyda golygfeydd gogoneddus o Eryri, mae'n lleoliad bythgofiadwy i ymweld ag ef drwy gydol y flwyddyn. Mae amodau mwyn yr ardd yn golygu bod amrywiaeth eang o blanhigion yn ffynnu yno. Felly, wrth ichi archwilio'r Terasau Eidalaidd gyda'u blodau toreithiog, y dolydd blodau gwyllt llawn gwenyn a'r Ardd Goed gyda'i llwyni rhododendron a'i chymylau o goed trilliw ar ddeg, byddwch yn siŵr o ddarganfod llu o drysorau garddwriaethol.
Dewch i archwilio gardd fwthyn berffaith ar safle plasty o'r unfed ganrif ar bymtheg. Mae hi'n gyforiog o flodau hen ffasiwn, o glychau'r gog a choed blodeuol y gwanwyn, i blanhigion camelia a blodau gwyllt brodorol. Gyda golygfeydd godidog ar draws Borth Neigwl, mae pob cornel o'r ardd organig hon yn cynnig rhywbeth newydd i'w ddarganfod, ac o'r gwanwyn tan ddiwedd yr hydref mae'n llawn lliwiau ac yn ferw o sŵn gwenyn a phryfed.
Gerddi Canolbarth Cymru
A hithau wedi'i lleoli o amgylch fila Sioraidd, arferai gardd a fferm weithredol Llanerchaeron fod yn ferw o brysurdeb diwydiannol; ond heddiw, mae naws rhamantaidd, breuddwydiol yn perthyn i'r lle. Dewch i ddarganfod gardd gegin o'r ddeunawfed ganrif sy'n gyforiog o gynnyrch, coed hynafol sy'n drymlwythog o flodau yn y gwanwyn neu ffrwythau yn yr hydref, borderi llachar sy'n ferw o sŵn gwenyn prysur, a gardd berlysiau hynod bersawrus sy'n doreithiog o blanhigion coginio a phlanhigion meddygol.
Hafod, Aberystwyth
Located in the Ystwyth Valley, near Aberystwyth, Hafod is recognised as one of the finest examples of a picturesque landscape in Europe with its cascading waterfalls, mossy glades, restored gardens, and bridges over rocky gorges.
Islaw'r castell rhytgoch canoloesol hwn sy'n sefyll fry ar y graig, ceir gardd anhygoel a bythgofiadwy. Dewch i ddarganfod Terasau Eidalaidd o'r ail ganrif ar bymtheg, borderi blodau a borderi trofannol llachar, tocwaith coed yw trawiadol, a Gardd Ffurfiol Edwardaidd sy'n gyforiog o rosynnau a choed blodeuol y gwanwyn. Heb anghofio golygfa heb ei hail ar draws Dyffryn Hafren, Cefn Digoll a Bryniau Breidden.
Gerddi De Cymru
Gyda nentydd a phyllau, dolydd blodau gwyllt sy'n ferw o wenyn, a llwybrau trwy'r coetir a addurnir gan goed rhododendron lliwgar, mae natur ar ei gorau yn yr ardd ddyffryn 'o'r neilltu' hon. Arferai fod yn faes glo gweithredol, ac mae arwyddion o'r gorffennol i'w gweld o hyd gyda thyllau wedi'u cau ac olion diwydiannol wedi'u gwasgaru o amgylch y safle. Cofiwch ymweld â'r Tŷ Haf hyfryd sydd wedi'i amgylchynu gan forderi blodau byrlymog – ar ddiwrnod clir, gallwch fwynhau golygfeydd ar draws Bae Caerfyrddin.
Mae Gerddi Dyffryn yn ymestyn dros fwy na 55 acer, a chyda rhwydwaith clyd o ystafelloedd gardd, ffynnon yn llawn lilïau, lawntiau iraidd, Gardd Gegin doreithiog, a gardd goed helaeth sy'n cynnwys 17 o goed buddugol, mae yna ddigonedd o bethau i'w darganfod. Cofiwch gadw llygad am y wisteria raeadrol, y borderi rhosynnau persawrus a'r tŷ gwydr enfawr sy'n llawn o drysorau'r 'byd arall' – o goed bananas a thegeirianau trofannol, i gacti a phlanhigion suddlon sy'n byw yn yr anialwch.
O amgylch tŷ trawiadol Tredegar ceir gerddi ffurfiol perffaith o ddechrau'r ddeunawfed ganrif, pob gardd gyda'i chymeriad arbennig ei hun. Gyda thai gwydr cudd, 'Tŷ Offeiriad', Orendy yn llawn mathau gwahanol o goed ffrwythau, perllan lewyrchus, blodau, magnolia, a gwledd o diwlipau, mae yna ddigonedd o bethau i'w darganfod ar hyd y llwybrau cudd drwy gydol y flwyddyn.
Uchafbwyntiau tymhorol i gadw llygad amdanynt
Gerddi rhosod
Mae'n hawdd gweld pam mae'r rhosyn yn parhau i fod yn hoff flodyn y genedl - ni all neb drechu ei brydferthwch a phersawr. Gydag arddangosfeydd trawiadol ledled Cymru, cymerwch olwg ar ein hoff rai:
Archwiliwch Derasau Eidalaidd Bodnant yn yr haf a chewch eich hun wedi'ch amgylchynu gan dros 1,500 o flodau rhosod gwerth eu gweld. Mwynhewch olygfeydd godidog o fynyddoedd y Carneddau wrth i chi arogli eu persawr cryf.
Mwynhewch arddangosfa afreolus o rosod yng Ngerddi Dyffryn yr haf hwn. Gyda rhosod llwyni yn addurno'r borderi a rhosod dringo yn addurno'r pyrth bwaog niferus, mae'n sioe bersawrus o flodau na fyddwch yn ei hanghofio.
Mae toreth o rosod yng Nghastell Powis. Yn tyfu ar gylchynau, yn cwympo wrth draed cerfluniau clasurol, ac yn gorlifo o'r borderi; mae cannoedd o amrywiaethau yn aros i gael eu darganfod.
Dolydd blodeuog
Mae creu a gofalu am ddolydd blodeuog ledled Cymru yn rhan allweddol o'n gwaith cadwraeth ac mae eu harchwilio wrth i'r haul wawrio neu fachlud yn brofiad hudolus. Cerddwch ymhlith y planhigion brodorol fel tegeirianau, ytbys y ddôl, cribellau melyn a blodau neidr, sy'n creu noddfa i fywyd gwyllt, gydol yr haf.
Y lleoedd gorau i'w rhannu ar Instagram yng Nghymru
Gyda choedgerddi cysgodol, golygfeydd godidog, borderi blodau lliwgar, a rhai o'r adeiladau mwyaf urddasol yng Nghymru, mae ein lleoedd yn berffaith ar gyfer egin ffotograffwyr. Dyma ein detholiad o'r lleoedd gorau i dynnu llun y tymor hwn:
Yn ei flodau tan y rhew cyntaf, mae Bwa Ffiwsia Fictoraidd Penrhyn, yn olygfa drawiadol. Ymlaciwch o dan y blodau lliwgar a chymerwch lun sy'n werth ei rannu ar Instagram ohonoch yn eistedd ar y meinciau naill ben.
Wedi'i leoli ar lan Afon Menai, mae gan Blas Newydd olygfeydd trawiadol o Bont Britannia, y Faenol ac Eryri. Mae hynny, a thŷ a gardd bictiwrésg yn ei wneud yn lle delfrydol i archwilio gyda'ch camera.
Llanerchaeron, Sir Gaerfyrddin
Gwledd i'r gloÿnnod byw, y gwenyn a ffotograffwyr hefyd. Gwrandewch ar hymian y gwenyn a gwyliwch y gloÿnnod byw yn hedfan heibio wrth i chi archwilio'r Ardd Furiog yn Llanerchaeron, sy'n ffrwydro'n chwa o liw yn ystod misoedd yr haf.
Mae'r gerddi yng Nghastell Powis yn serennu golygfeydd heb eu tebyg o Ddyffryn Hafren, Cefn Digoll a Bryn Breidden. Mae hynny, a'r castell rhytgoch, gwrychoedd yw anferth a therasau llawn blodau yn gwneud y lle yn baradwys i ffotograffwyr.